Roekeloos.co.za: Boekrak: Die lewe is 'n halwe roman
Die tyd vir lawwighede en feesvierings is so te sê verby en meeste van ons het reeds teruggekeer na die realiteit van elke dag se sleur. Vir dié wat bietjie buite hulleself wil kyk, bied Die lewe is ´n halwe roman ´n prentjie van die harde wreedheid waarmee baie mede-Suid-Afrikaners daagliks gekonfronteer word.
Queillerie is verantwoordelik vir dié kortverhaalbundel deur S P Benjamin en die uitgewer beskryf dit as tien kortverhale waarin die rou werklikheid van 'n plakkerskamp, Happy Valley, verwoord word: ´n vrou wat geboorte skenk op straat soos ´n wegloperhond; ´n man wat met 'n dooie pyp tussen sy tande deur die reën aangestap kom; ´n seun wat smiddae in die begraafplaas rondspeel; ´n velhonger vrou wat haar vergryp aan die klam hitte van ´n hoender in haar skoot.
Uiteindelik is dít wat agter die eenvoud van sinkplaatskuilings lê: eensaamheid, gebrokenheid. Daarom die soeke na gemeensaamheid, na troos, na die nabyheid van iemand, ´n lyf, ´n stem. Die lewe is ´n halwe roman bied 'n deurleefde blik op die ervarings en drome wat in 'n ontredderde bruin gemeenskap broei.
Die skrywer, S P Benjamin, het in 1997 gedebuteer met ´n roman, Die reuk van steenkool, waarvoor hy met die Sanlam/De Kat-debuutprys bekroon is. Sy jongste skepping is ´n bundel kortverhale waarin hy met ontstellende eerlikheid ´n wêreld blootlê wat nog selde in Afrikaans beskryf is.